**GUVERNUL ROMÂNIEI**

****

**ORDONANȚĂ DE URGENȚĂ**

**privind modificarea și completarea Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice**

Având în vedere necesitatea și urgența conformării depline a legislației naționale la cerințele legislației Uniunii Europene în domeniul protecției naturii, respectiv al Directivei 92/43/CEE a Consiliului din 21 mai 1992 privind conservarea habitatelor naturale și a speciilor de floră și faună sălbatice și a Directivei 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice,

Ținând cont de avizul motivat transmis de către Comisia Europeană în data de 3 octombrie 2024 în Cauza 2020/2297 – procedura de infringement, având ca obiect neîndeplinirea obligațiilor prevăzute în Directiva 92/43/EEC privind conservarea habitatelor și a speciilor de faună și floră sălbatică, respectiv neconformitatea transpunerii art. 1 lit. (g) pct. (iv), lit. (i) ultima liniuță, art. 4 alin. (1), (4) și (5), art. 6 alin. (1) și (2), art.11, art. 12 alin. (1) lit. (b), alin. (3), art. 14 alin.(2), art.18, art.22 lit.(a), anexelor I, II și IV din Directiva 92/43/CEE a Consiliului din 21 mai 1992,

Ținând cont de faptul că termenul de răspuns la avizul motivat este termen de conformare, iar nerespectarea termenului impus în avizul motivat ar avea drept consecință aplicarea unor sancțiuni financiare statului român, în temeiul art. 260 din Tratatul privind funcționarea Uniunii Europene,

Întrucât elementele antemenţionate constituie premisele unei situații urgente și extraordinare, a cărei reglementare nu poate fi amânată și care impune adoptarea de măsuri imediate în vederea stabilirii cadrului normativ adecvat, și având în vedere consecința negativă asupra bugetului de stat pe care ar produce-o neadoptarea acestor măsuri,

Dat fiind faptul că aceste elemente vizează interesul public general și constituie situații extraordinare a căror reglementare nu poate fi amânată,

În temeiul art. 115 alin. (4) din Constituția României, republicată,

**Guvernul României** adoptă prezenta ordonanță de urgență:

**Articol unic -** Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, publicată în Monitorul Oficial al României, Partea I, nr. 442 din 29 iunie 2007, aprobată cu modificări și completări prin Legea nr.49/2011, cu modificările și completările ulterioare, se modifică și se completează după cum urmează:

**1. La articolul 4, punctul 7, litera d) se modifică și va avea următorul cuprins:**

**„**d) endemice, speciile de plante/animale care se găsesc exclusiv într-o regiune/locaţie şi care au nevoie de o atenție deosebită prin natura specifică a habitatului lor și/sau prin impactul potențial al exploatării lor asupra habitatului propriu și/sau prin impactul potențial al exploatării lor asupra stadiului de conservare a speciei.”

**2. La articolul 4, punctul 9, litera c) se modifică și va avea următorul cuprins:**

„c) specia dispune și este foarte probabil că va continua să dispună de un habitat suficient de extins pentru a-și menține populația pe termen lung;”

**3. La articolul 4, după punctul 39 se introduce un nou punct, pct. 40, cu următorul cuprins:**

„**40**. măsuri de conservare - mecanisme și acțiuni efective care trebuie implementate la nivel de arie naturală protejată cu scopul de a atinge obiectivele specifice de conservare ale ariei naturale protejate. Măsurile de conservare trebuie să fie realiste, cuantificabile, măsurabile și determinate în timp și să corespundă necesităților ecologice ale tipurilor de habitate și specii care fac obiectul regimului de protecție și/sau altor bunuri cu valoare de patrimoniu natural.

**4. La articolul 8, după alineatul (6) se introduce un nou alineat, alin. (61), cu următorul cuprins:**

„(61) În termen de cel mult 6 ani de la aprobarea unui sit de importanță comunitară de către Comisia Europeană, acesta se instituie ca arie specială de conservare, în baza măsurilor de conservare stabilite.”

**5. La articolul 21, alineatul (3) se modifică și va avea următorul cuprins:**

(3) Măsurile prevăzute în planurile de management ale ariilor naturale protejate se elaborează astfel încât să țină cont de condițiile economice, sociale și culturale ale comunităților locale, precum și de particularitățile regionale și locale ale zonei, prioritate având însă necesitățile ecologice ale tipurilor de habitate și specii pentru care se instituie aria naturală protejată.”

**6****. La articolul 21, după alineatul (7) se introduce un nou alineat, alin. (8), cu următorul cuprins:**

**„(8)** Semnalizarea în teren a ariilor naturale protejate se realizează prin panouri informative și/sau indicatoare.”

**7.** **La articolul 28, după alineatul (1) se introduce un nou alineat, alin****. (11), cu următorul cuprins:**

**„ (11)** Prevederile alin. (1) se aplică și planurilor și proiectelor din perimetrele ariilor naturale protejate de interes comunitar, precum și activităților/planurilor/proiectelor din afara acestora, în măsura în care activitățile/planurile/proiectele pot avea un efect semnificativ, având în vedere obiectivele de protecţie şi conservare a speciilor şi habitatelor pentru care siturile Natura 2000 au fost desemnate.”

**8. La articolul 28, după alineatul (11) se introduce un nou alineat, alin. (12), cu următorul cuprins:**

**”(12)** Pentru evitarea deteriorării habitatelor naturale, habitatelor speciilor, precum și a perturbării semnificative a speciilor pentru care au fost instituite siturile Natura 2000, este necesară luarea de măsuri preventive. Măsurile preventive vor lua în considerare atât deteriorarea și perturbarea provocate de om, cât și deteriorarea și perturbarea cauzate de evenimente naturale previzibile.”

**9. La articolul 28, alineatul (3) se modifică și va avea următorul cuprins:**

” (3) Ghidul metodologic privind evaluarea adecvată a efectelor potențiale ale planurilor sau proiectelor asupra ariilor naturale protejate de interes comunitar se aprobă prin ordin al conducătorului autorității publice centrale pentru protecția mediului și pădurilor.”

**10. La articolul 28, alineatul (5) se abrogă.**

**11. La articolul 28, alineatul (6) se modifică și va avea următorul cuprins:**

” (6) Acordul de mediu sau avizul de mediu, după caz, pentru proiectele și/sau planurile prevăzute la alin. (2) se emite numai dacă proiectul sau planul nu afectează în mod negativ integritatea ariei naturale protejate respective și după consultarea publicului, în conformitate cu legislația în domeniu.”

**12. La articolul 28, alineatul (7) se modifică și va avea următorul cuprins:**

”(7) Prin excepție de la prevederile alin. (6), în cazul în care evaluarea adecvată relevă efecte negative semnificative asupra ariei naturale protejate și, în lipsa unor soluții alternative, planul sau proiectul trebuie totuși realizat din considerente imperative de interes public major, inclusiv de ordin social ori economic, autoritatea competentă pentru protecția mediului emite acordul de mediu sau avizul de mediu, după caz, numai după stabilirea măsurilor compensatorii necesare.”

**13. La articolul 28, partea introductivă a alineatul (9) se modifică și va avea următorul cuprins:**

” (9) În situația în care siturile incluse în rețeaua "Natura 2000", identificate conform legislației în vigoare, adăpostesc un tip de habitat natural prioritar și/sau o specie prioritară, singurele considerente care pot fi invocate pentru emiterea acordului de mediu, avizului de mediu, după caz, sunt cele privind:”

**14. La articolul 32, alineatul (1) se modifică și va avea următorul cuprins:**

**„**(1) Autoritatea competentă pentru protecția mediului stabilește programe de monitorizare a stării de conservare a habitatelor naturale şi speciilor de floră şi faună sălbatică de interes comunitar, acordând o atenție deosebită tipurilor de habitate naturale prioritare și speciilor prioritare.”

**15. La articolul 33, alineatul (1) litera b) se modifică și va avea următorul cuprins:**

” b) perturbarea deliberată, în special în cursul perioadei de reproducere, de creștere, de hibernare și de migrație;”

**16. La articolul 33, după alineatul (1)** **se introduce un nou alineat, alin****. (11), cu următorul cuprins:**

„(11) Interdicțiile prevăzute la alin. (1) lit. a), b) și f) se aplică în oricare dintre stadiile ciclurilor biologice.”

**17.** **La articolul 34, după alineatul (2) se introduce un nou alineat, alin. (21), cu următorul cuprins::**

**„(21)** Pentru reintroducerea speciilor de floră și faună indigene este obligatorie realizarea unui studiu care să evalueze avantajele introducerii speciei respective, a contribuției la conservare, care să țină seama și de experiența altor state membre sau țări terțe și care să conțină obligatoriu investigarea/ancheta care a stabilit că reintroducerea respectivă ar contribui într-adevăr la readucerea speciei în cauză la un stadiu de conservare corespunzător și că operațiunea se efectuează doar în urma consultării publicului interesat.”

**18**. **La** **articolul 37, partea introductivă a alineatului (1) se modifică și va avea următorul cuprins:**

„(1) Prelevarea din natură şi exploatarea exemplarelor de floră și faună sălbatică aparținând speciilor prevăzute în Anexa nr. 5, precum şi altor specii cu același regim de protecție se vor face în condiții compatibile cu menținerea acestor specii într-o stare de conservare favorabilă, ținând seama de informațiile obținute ca urmare a monitorizării efectuate conform art.32, luându-se următoarele măsuri, în special:”

**19. La articolul 37, alineatul (1), litera e) se modifică și va avea următorul cuprins:**

„e) încurajarea cultivării și creșterii în captivitate, în condiții de supraveghere strictă, în vederea reducerii presiunii asupra populațiilor naturale;”

**20. La articolul 37, alineatul (1), după litera f) se introduce o nouă literă, lit. g), cu următorul cuprins:**

„g) în cazul prelevării de specimene din natură, aplicarea unor norme cinegetice și halieutice care să protejeze conservarea respectivelor populații.”

**21. La articolul 40, după alineatul (2) se introduce un nou alineat, alin. (3), cu următorul cuprins:**

„(3) În scopul îndeplinirii prevederilor prezentei ordonanțe de urgență, autoritatea publică centrală pentru protecția mediului încurajează și promovează realizarea de lucrări științifice și de cercetare specifice, la nivel național sau, după caz, în colaborare cu alte state.”

**22.** Anexele nr. 1-4A, 5A, 5C-5E se modifică și se înlocuiesc cu anexele nr. 1-8 care fac parte integrantă din prezenta ordonanță de urgență.

**PRIM – MINISTRU**

**ION-MARCEL CIOLACU**